Digriet tal-Qorti tal-Ġustizzja (Is-Sitt Awla) tal-1 ta’ Ottubru 2020 – Slovenský plynárenský priemysel
(Kawża C-113/20)
“Rinviju għal deċiżjoni preliminari – Artikolu 99 tar-Regoli tal-Proċedura tal-Qorti tal-Ġustizzja – Direttiva 90/435/KEE – Sistema fiskali komuni applikabbli għall-kumpanniji omm u kumpanniji sussidjarji ta’ Stati Membri differenti – Kamp ta’ applikazzjoni ratione temporis – Taxxa fuq id-dħul li jirrigwarda perijodu preċedenti għall-adeżjoni ta’ Stat Membru mal-Unjoni Ewropea – Deċiżjoni ta’ aġġustament tat-taxxa adottata wara d-data tal-adeżjoni”
Domandi preliminari – Ġurisdizzjoni tal-Qorti tal-Ġustizzja – Limiti – Interpretazzjoni ta’ direttiva tal-Unjoni dwar is-sistema komuni tat-tassazzjoni li tapplika fil-każ tal-kumpanniji omm u sussidjarji ta’ Stati Membri differenti – Irkupru tat-taxxa fuq id-dħul mhux imħallsa għal perijodu preċedenti għall-adeżjoni ta’ Stat Membru mal-Unjoni Ewropea – Deċiżjoni ta’ aġġustament tat-taxxa adottata wara d-data ta’ adeżjoni – Esklużjoni
(Artikolu 267 TFUE; Direttiva tal-Kunsill 90/435)
(ara l-punti 25, 30, 31 u d-dispożittiv)
Dispożittiv
Id-Direttiva tal-Kunsill 90/435/KEE tat‑23 ta’ Lulju 1990 dwar is-sistema komuni tat-tassazzjoni li tapplika fil-każ tal-kumpanniji prinċipali [omm] u sussidjarji ta’ Stati Membri differenti ma tapplikax għal sitwazzjoni fejn l-awtorità fiskali ta’ Stat Membru tirkupra mingħand persuna taxxabbli t-taxxa fuq id-dħul mhux imħallsa għal sena fiskali preċedenti għall-adeżjoni ta’ dan l-Istat Membru mal-Unjoni Ewropea permezz ta’ aġġustament tat-taxxa magħmul wara din l-adeżjoni.